Frode Thuen

Harde fakta

Frode Thuen

Harde fakta

Livets store spørsmål, hva er de

annet enn rester etter regnestykker

som aldri går opp

Vi adderer, summerer, alltid et ord for lite

og et annet for mye

Men i fortvilelsen og kjærligheten

besvarer livet seg selv

Stein Mehren

Fra Den usynlige regnbuen (1981)

Forord

Denne boka er bygd opp rundt syv skriveopphold. Vi begynte med å skrive om forskning og fascinerende studier, men snart viste det seg at både skrivetreffene våre og forskningen sammenfalt med utfordringer ellers i livet. Derfor vever vi også her to fortellinger inn i hverandre; vi skriver om personlige omveltninger og kriser, samtidig som vi formidler forskning knyttet til ulike typer livsutfordringer som alle kan oppleve. Slik forsøker vi å forene erfaringsbasert og forskningsbasert kunnskap – det subjektive og det objektive.

Alle de faglige spørsmålene vi tar opp, inngår som del av større fagområder. Forskningsfronten på noen av disse områdene beveger seg så raskt, eller er såpass omstridt, at vi ikke har hatt noen ambisjon om å reflektere alle reaksjoner på og kritikk av de aktuelle studiene vi presenterer. Vi har snarere vært ute etter å fortelle gode og informative historier om studier som vi synes er fascinerende og originale, enten de har møtt motbør eller ikke. Målet vårt er at forskningen som vi presenterer, både kan bidra til opplysning, innsikt og refleksjon – uten å legge til grunn at disse studiene gir den fulle og hele sannheten.

Vi vil takke Norsk faglitterær forfatter- og oversetterforening for skrivestipend fra Det faglitterære fond. Vi vil også takke Alexander Elgurén og Birgitte Kjos Fonn for gjennomlesning og verdifulle kommentarer undervis i skriveprosessen, Lise Gundersen for nitid språkvask, og vår redaktør hos Cappelen Damm, Mari Bjørkeng, for konstruktive tilbakemeldinger og redaksjonelle innspill gjennom arbeidet med boka.